b'\n_START_ARTICLE_\nAranski otoki\n_START_SECTION_\nGeologija\n_START_PARAGRAPH_\nOto\xc5\xa1ka geologija je ve\xc4\x8dinoma kra\xc5\xa1ki apnenec, povezan z Burrnom v grofiji Clare (na vzhodu) in ne granitom na Connemari na severu. To je najo\xc4\x8ditneje pri gradnji zidov okoli polj._NEWLINE_Apnenec izvira iz visejskega obdobja spodnjega karbona, ki je nastal kot usedlina v tropskem morju pred pribli\xc5\xbeno 350 milijoni let in je stisnjen v horizontalne plasti s fosilnimi koralami, krinoidi, morskimi je\xc5\xbeki in amoniti. Poledenitev po namurijskem obdobju (313 milijonov let pred sedanjostjo) je omogo\xc4\x8dila ve\xc4\x8djo denudacijo. Zato so Aranski otoki med najbolj\xc5\xa1imi primeri ledeni\xc5\xa1ko preoblikovane kra\xc5\xa1ke krajine na svetu. Posledice zadnjega ledeni\xc5\xa1kega obdobja (110.000\xe2\x80\x93okoli \xe2\x80\x8911.700 let pred sedanjostjo) so najbolj vidni. U\xc4\x8dinek zgodnej\xc5\xa1e zakraselosti (erozija raztapljanja) je bila kon\xc4\x8dana z zadnjim ledeni\xc5\xa1kim obdobjem. Kakr\xc5\xa1na koli zakraselost, ki se vidi zdaj, je nastala pred pribli\xc5\xbeno 11.000 leti, zato je oto\xc5\xa1ki kras mlad._NEWLINE_Procesi raztapljanja so raz\xc5\xa1irili in poglobili \xc5\xa1kraplje apnen\xc4\x8dastega tlaka. Razpoke v skalah (vertikalni stiki) prispevajo k nastanku obse\xc5\xbenih razpok plo\xc5\xa1\xc4\x8datem tlaku. Zakraselost kamnine olaj\xc5\xa1a nastanek podzemne drena\xc5\xbee._NEWLINE_Ogromni balvani do 25 metrov nad morjem na predelih zahodne obale so v nekaterih primerih ekstremnih oblik, ki so jih oblikovali velikanski valovi, ki se pojavijo v povpre\xc4\x8dju enkrat v stoletju, \xc4\x8deprav so bolj ledeni\xc5\xa1kega nastanka.\n_START_SECTION_\nPodnebje\n_START_PARAGRAPH_\nOtoki imajo nenavadno zmerno podnebje. Povpre\xc4\x8dne temperature so od 15 \xc2\xb0C v juliju do 6 \xc2\xb0C v januarju. Temperatura tal obi\xc4\x8dajno ne pade pod 6 \xc2\xb0C (pozimi leta 2010 je bil sneg dalj\xc5\xa1e obdobje, prvi v \xc5\xbeivljenju najstarej\xc5\xa1ih prebivalcev). Ker trava zraste, ko se temperatura dvigne nad 6 \xc2\xb0C, ima otok (kot sosednji Burren) enega najdalj\xc5\xa1ih letnih \xc4\x8dasov na Irskem ali v Veliki Britaniji s pestrim in bogatim rastlinstvom. Konec maja je najve\xc4\x8d sonca, verjetno pa je tudi najprimernej\xc5\xa1e obdobje za ogled cvetja, kot so svi\xc5\xa1\xc4\x8di in alpska velesa (kukavi\xc4\x8devke so kasneje).\n_START_SECTION_\nRastlinstvo in \xc5\xbeivalstvo\n_START_PARAGRAPH_\nNa otokih raste arkti\xc4\x8dno, sredozemsko in alpsko rastlinstvo drugo ob drugem zaradi nenavadnega okolja. Kot Burren so Aranski otoki znani po izrednem zdru\xc5\xbeevanju rastlin in \xc5\xbeivali ._NEWLINE_\xc5\xa0kraplje (razpoke) zagotavljajo vla\xc5\xbeno zavetje, s \xc4\x8dimer omogo\xc4\x8dajo rast veliko rastlinam, tudi pritlikavemu grmi\xc4\x8devju. Kjer je povr\xc5\xa1ina tlaka razbita v drobir, najdemo veliko trdnej\xc5\xa1ih arkti\xc4\x8dnih ali alpskih rastlin. Ko je tlak apnenca prekrit s tanko plastjo prsti, so vidni obli\xc5\xbei trave, pora\xc5\xa1\xc4\x8deni z rastlinami, kot so svi\xc5\xa1\xc4\x8di in kukavi\xc4\x8devke._NEWLINE_Pomembni insekti so metulj pomladni tratar (Boloria euphrosyne), Thecla betulae, travni\xc5\xa1ki postavne\xc5\xbe (Euphydryas aurinia) in navadni frfotav\xc4\x8dek (Leptidea sinapis); molji, Calamia tridens, Odontognophos dumetata in Zygaena purpuralis in osica Doros profuges.\n_START_SECTION_\nTradicionalno \xc5\xbeivljenje in ir\xc5\xa1\xc4\x8dina\n_START_PARAGRAPH_\nNa vrhovih pe\xc4\x8din so starodavne utrdbe, kot sta D\xc3\xban Aonghasa (D\xc3\xban Aengus) na Inishm\xc3\xb3rju in D\xc3\xban Chonch\xc3\xbair (Fort of Conchobar) na Inishmanu, ene najstarej\xc5\xa1ih arheolo\xc5\xa1kih najdb na Irskem. Veriga starih kamnitih zidov na vseh treh otokih (1600 km) obdajajo mre\xc5\xbeo majhnih polj za lokalno \xc5\xbeivino. Najdeni so tudi zgodnji clochans (suhozidne kamnite ko\xc4\x8de iz zgodnjega kr\xc5\xa1\xc4\x8danskega obdobja). Sveti Enda iz Arana je ustanovil prvi pravi irski samostan blizu Killeanyja (Cill \xc3\x89inne ali cerkev Ende). V nekem obdobju je bilo samo na Inishm\xc3\xb3rju ducat samostanov. Veliko irskih svetnikov je povezanih z Aranskimi otoki: Sveti Brendan, opat in morjeplovec; Jarlath iz Tuama, Finnian iz Clonarda in sveti Kolumban, ki ga je imenoval \xc2\xbbsonce zahoda\xc2\xab. Na Aranskih otokih je skupno 38 narodnih spomenikov._NEWLINE_Otok je bil mo\xc4\x8dneje naseljen verjetno v obdobju cromwelovskega osvajanja Irske sredi 17. stoletja, ko je katoli\xc5\xa1ko prebivalstvo Irske imelo izbiro, da gre v \xc2\xbbpekel ali Connacht\xc2\xab. Mnogi so z zahodne obale Irske pobegnili na \xc5\xa1tevilne otoke, na katerih so se prilagodili surovim podnebnim razmeram, razvili sistem pre\xc5\xbeivetja s samozadostnostjo. Me\xc5\xa1ali so plasti peska in morskih alg na vrhu kamnin, da bi ustvarili plodno zemljo, kar se uporablja tudi  za gojenje krompirja in druge zelenjave. Tak na\xc4\x8din je prav tako zagotavljal travno ru\xc5\xa1o za pa\xc5\xa1o goveda in ovc v ograjenih prostorih, od katerih so pridobili volno in ko\xc5\xbeo, kar je omogo\xc4\x8dilo izdelavo obla\xc4\x8dil, ro\xc4\x8dno pletenih puloverjev, \xc5\xa1alov, kap in \xc4\x8devljev iz ko\xc5\xbee. Oto\xc4\x8dani so izdelovali tudi posebne \xc4\x8dolne za ribolov, gradili svoje s slamo krite hi\xc5\xa1e iz razpolo\xc5\xbeljivega materiala ali trgovali s celino._NEWLINE_Aranski otoki so uradno gaeltacht, irski jezik ima poln uradni status v vseh uradnih slu\xc5\xbebah, tudi v izobra\xc5\xbeevanju. Nenavadno visoka stopnja znanja irskega jezika je bila odkrita med starej\xc5\xa1imi do konca 20. stoletja,  v glavnem zaradi osamitvene narave tradicionalnih poklicev in naravne osamitve otokov na splo\xc5\xa1no. Mladi oto\xc4\x8dani se lahko do 18. leta \xc5\xa1olajo na otokih, nato se ve\xc4\x8dina izobra\xc5\xbeuje na celini.\n_START_SECTION_\nAranski puloverji\n_START_PARAGRAPH_\nOtoki so znani po puloverjih, ki so v 20. stoletju zasloveli po vsem svetu. _NEWLINE_Veliko puloverjev, ki se prodajajo na otokih, so narejeni drugje na Irskem .\n_START_SECTION_\nAranski currach\n_START_PARAGRAPH_\n(Moderna) aranska oblika lahkega \xc4\x8dolna, imenovan currach (oto\xc5\xa1ki dialekt k\xc3\xb8r\xc9\x99x, kor\xc9\x99x), je narejen iz platna, raztegnjenega nad redkim ogrodjem tankih letev, nato prekrit s katranom. Namenjen je razburkanemu morju, zna\xc4\x8dilnem za otoke, odprte proti Atlantiku. Pravijo, da se aranski ribi\xc4\x8di niso u\xc4\x8dili plavati, saj so vedeli, da ne bi pre\xc5\xbeiveli razburkanega  morja, ki bi preplavil currah, zato je bilo bolj\xc5\xa1e, da se hitro potopi. Kljub nedvomni mo\xc4\x8di teh \xc4\x8dolnov so zelo ranljivi za predrtje._NEWLINE_Oto\xc4\x8dani so bili vedno popolnoma samozadostni. V mirnej\xc5\xa1em vremenu so izpluli s currachi in pre\xc5\xbeivljali no\xc4\x8dni ribolov pod Moherskimi klifi, da so se ob zori vrnili z ribami. Danes se uporabljajo le priobalni, za lov na jastoge. Ve\xc4\x8d sodobnih razli\xc4\x8dic se \xc5\xa1e vedno gradi za dirke na \xc5\xa1tevilnih lokalnih regatah ali "Cruinnithe" na zahodni obali Irske v poletnih mesecih._NEWLINE_Konvencionalnih \xc4\x8devljev ni mogo\xc4\x8de nositi, zato imajo ribi\xc4\x8di mehke mokasine iz tele\xc4\x8dje ko\xc5\xbee, imenovane pampooties, izdelane iz kozje ali kravje ko\xc5\xbee.'